b"\n_START_ARTICLE_\nArquebisbat de Lilla\n_START_SECTION_\nTerritori\n_START_PARAGRAPH_\nLa di\xc3\xb2cesi compr\xc3\xa8n els districtes de Lilla i de Dunkerque, a la part septentrional del departament franc\xc3\xa8s del Nord._NEWLINE_La seu episcopal \xc3\xa9s la ciutat de Lilla, on es troba la catedral de Notre-Dame-de-la-Treille._NEWLINE_El territori s'est\xc3\xa9n sobre 2.288\xc2\xa0km\xc2\xb2, i est\xc3\xa0 dividit en 109 parr\xc3\xb2quies, agrupades en 14 vicariats: litoral oest de Dunkerque, litoral est de Dunkerque, Moulins de Flandre, C\xc5\x93ur de Flandre, Lys e De\xc3\xbble, Hauts de Lys, Tourcoing - Neuville, Roubaix, Le Bar\xc5\x93ul, Rives de la De\xc3\xbble, Lilla, Haubourdin - Weppes, M\xc3\xa9lantois, P\xc3\xa9v\xc3\xa8le - Carembault.\n_START_SECTION_\nHist\xc3\xb2ria\n_START_PARAGRAPH_\nLa di\xc3\xb2cesi va ser erigida el 25 d'octubre de 1913 mitjan\xc3\xa7ant la butlla Consistoriali decreto del Papa Pius X, prenent el territori de l'arquebisbat de Cambrai. Aquest territori, fins al 1801, pertanyia a quatre di\xc3\xb2cesis: Tournai, Arr\xc3\xa0s, Saint-Omer i Ypres. Origin\xc3\xa0riament era sufrag\xc3\xa0nia de l'arquebisbat de Cambrai._NEWLINE_El 29 de mar\xc3\xa7 de 2008 va ser elevada al rang d'arxidi\xc3\xb2cesi metropolitana amb la butlla In Gallia del papa Benet XVI."